Tapahtuiko Viinikan liittymän suunnittelussa iso moka vai laitettiinko jalankulkijat kiertämään tarkoituksella?

Viinikan liittymän pari vuotta kestänyt remontti on viimeistelytöitä vaille valmis, ja moni jalankulkija on odottanut hartaasti, koska liittymän läpi pääsee taas kulkemaan normaalisti. Etelä-Tampereelta ja Viinikasta Kalevan suuntaan kulkeville on aikaisemmin ollut suora kevyen liikenteen reitti liittymän itäreunaa pitkin. Tyrmistys on ollut ilmeinen, kun on käynyt selväksi, että reitti on katkaistu. Ratkaisu on johtanut siihen, että moni ylittää liittymän kadut samasta kohdasta kuin ennenkin eli siitä, missä suojatiet olivat. Lumeen on syntynyt useana päivänä polku, koska kulkijoita on ollut niin paljon. Pyöräilijöistä osa kiertää Toasin parkkipaikan kautta, koska poljettavaa ylämäkeä on vähemmän kuin vaihtoehtoisella reitillä. Katso tästä Hannu Mänttärin animaatio: Tapahtuiko Viinikan liittymän suunnittelussa iso moka vai laitettiinko väki kiertämään liittymä tarkoituksella, suunnittelupäällikkö Ari Vandell Tampereen kaupungilta? –Halusimme ohjata kevyen liikenteen alikulkuun. Reitti muuttui, mutta ei kiertomatka kauhean pitkä ole, jos vertaa, kauanko liikennevaloissa joutui aiemmin odottelemaan. Edelleen on mahdollista kulkea Viinikankadun länsipuolta Kalevan suuntaan. Miksi muutos tehtiin? –Jalankulun ja pyöräilyn liikennevalot heikentävät autoliikenteen välityskykyä ja yritimme saada sitä lisää. Oliko autoliikenteen sujuvoittaminen pääsyy siihen, että suojatiet poistettiin? –Kyllä jalankulkijoiden ja pyöräilijöiden turvallisuus oli myös isossa roolissa. Viinikankadun ylitys oli vaarallinen jalankulkijoille. Eihän liittymän poikki etelä–pohjoissuunnassa kulkevan tarvitse ylittää Viinikankatua? –Niin. Mutta Iidesranta-kadun itäreunaa pitkin pääsee nyt kulkemaan vanhaan alikulkuun ja sieltä eteenpäin. Mitä ajattelet siitä, että jalankulkijat loikkivat poistettujen suojateiden yli? –Kuulostaa vaaralliselta. Täytyy varmaan käydä katsomassa, miten liikkuminen toimii ja onko kaikki toteutettu suunnitelman mukaisesti. Jos ihmiset eivät löydä toivottuja reittejä, pitää harkita viitoituksen parantamista. Kalevan Prisman risteyksessä oli hieman saman tyyppinen tilanne viime syksynä, kun jalankulkijat eivät halunneet kiertää suunniteltua reittiä pitkin. Ettekö osanneet ennustaa, että näin käy? –Tiedämme kyllä, että jokainen metri on ongelma. Liikennevaloylitykset olivat kuitenkin kevyelle liikenteelle kankeita, ja maksimissaan kierto on runsas 100 metriä. Mitä aiotte tehdä asialle? –Seuraamme tilannetta. Täytyy miettiä, pitääkö poistettujen suojateiden kohdalle laittaa fyysisiä esteitä, jos tästä tulee ongelma. Ainakin ohjauksen alikulkuihin pitää olla kunnossa. Tulkitsenko oikein, että suoraa reittiä ei oteta takaisin käyttöön? –Ei siihen suuntaan olla menossa. Tavoite on, että muutkin ylitykset saataisiin jossain vaiheessa alikulkuihin. Korjaus: 14.2. klo 13.04: Ari Vandell tarkensi kevyen liikenteen kulkureitin pidentymistä. Reitti piteni runsaat sata metriä, ei muutamia kymmeniä metrejä, kuten jutussa aiemmin luki.